Her stormer raneren inn i Spydeberg sparebank
Ransmannen er fortsatt ikke pågrepet til tross for at store politistyrker har lett etter ham hele dagen. Politiet var raskt på stedet etter at ransalarmen gikk klokken 11.15, og klokken 18.00 var leteaksjonen avsluttet uten resultat. - Vi har fått inn flere tips som vi har fulgt opp, men håper at overvåkingsvideoen fra banken kan gi oss flere, sier politioverbetjent Rune Isaksen ved Indre Østfold politistasjon til VG. Ifølge innsatsleder Svein Walle er gjerningsmannen i 20-årene, tynn, høy og har lys hud. Videoen viser at han hadde på seg mørk jakke, mørk lue, hvite joggesko og mørke benklær.Det er i Spydeberg politiet har lett etter at et tips om at han befant seg på et tog mot Oslo viste seg å være feil. - Mannen er sist observert i nærområdet, forteller politioverbetjent Rune Isaksen ved Indre Østfold politistasjon. Det har foregått tekniske undersøkelser i banken og politiet har sikret seg spor etter ransepisoden som kan få betydning for etterforskningen. Flere vitner vil bli avhørt etter den dramatiske ransepisoden. Poltiet kan ikke si nøyaktig hvor mye ransmannen fikk med seg fra banken. - Det handler om et ubetydelig beløp, opplyser Isaksen. Etterforskningen vil fortsette utover kvelden og resultatet av arbeidet vil avgjøre hvordan politiet vil jobbe med saken torsdag.
Her løsner mannen skudd og raner til seg et mindre pengebeløp i Spydeberg sparebank onsdag formiddag.